5 Re ka ’na ra ipotsa hore na ke hobane’ng ha motho a ne a ka reka serobele. Mehleng ea Jesu serobele e ne e le nonyana e theko e tlaase ka ho fetisisa e neng e rekisoa e le lijo. Hlokomela hore motho o ne a fumana lirobele tse peli ka chelete e le ’ngoe ea tšepe ea bohlokoa bo bonyenyane. Empa hamorao Jesu o ile a re haeba motho a ikemiselitse ho ntša lichelete tse peli tsa tšepe, o ne a fumana lirobele tse hlano, eseng tse ’nè. Ho ne ho fanoa ka nonyana eo ea pasela joalokaha eka e ne e se ea bohlokoa ho hang. Mohlomong linonyana tseo e ne e se tsa bohlokoa ho batho, empa ’Mōpi eena o ne a li talima joang? Jesu o ile a re: “Ha ho le se seng sa tsona [esita le sa pasela] se lebaloang ka pel’a Molimo.” (Luka 12:6, 7) Mohlomong joale re khona ho bona ntlha eo Jesu a neng a e hatisa. Haeba Jehova o nka serobele se le seng e le sa bohlokoa joalo, e tlameha ebe o nka motho e le oa bohlokoa ho feta! Joalokaha Jesu a hlalositse, Jehova o tseba sohle ka rōna. Le moriri o lihloohong tsa rōna o baliloe!